FI Euroopan unionin virallinen lehti C 294/15

Tislattujen alkoholijuomien määritelmistä, kuvauksesta, esittelystä, merkinnöistä ja maantieteellisten merkintöjen suojaamisesta sekä neuvoston asetuksen (ETY) N:o 1576/89 kumoamisesta annetun Euroopan parlamentin ja neuvoston asetuksen (EY) N:o 110/2008 17 artiklan 6 kohdassa tarkoitettu hakemuksen julkaiseminen

(2017/C 294/09)

Tämä julkaiseminen antaa oikeuden vastustaa hakemusta Euroopan parlamentin ja neuvoston asetuksen (EY) N:o 110/2008 (1) 17 artiklan 7 kohdassa tarkoitetulla tavalla.

TEKNISEN ASIAKIRJAN TÄRKEIMMÄT TIEDOT

”ГРОЗДОВА РАКИЯ ОТ ТЪРГОВИЩЕ” / ”GROZDOVA RAKYA FROM TARGOVISHTE”

EY N:o PGI-BG-01864 – 7.1.2014

1. Maantieteellisen merkinnän rekisteröiminen

”Гроздова ракия от Търговище” / ”Grozdova rakya from Targovishte”

2. Tislatun alkoholijuoman luokka

Винена дестилатна спиртна напитка/Viinistä tislattu väkevä alkoholijuoma

3. Tislatun alkoholijuoman kuvaus

3.1. Fysikaaliset, kemialliset ja/tai aistinvaraiset ominaisuudet

Maantieteellisellä merkinnällä varustettu viinistä tislattu väkevä alkoholijuoma ”Гроздова ракия от Търговище” / ”Grozdova rakya from Targovishte” on väriltään vaaleankeltainen, tuoksultaan miellyttävän vaniljainen ja maultaan mieto. Sen fysikaaliset ja kemialliset sekä aistinvaraiset ominaisuudet ovat seuraavien tekijöiden ansiota: raaka-aineet, maantieteellinen alue, valmistusmenetelmä sekä inhimilliset tekijät hyvine tuotantotapoineen, joissa perinteinen ja nykyaikainen teknologia yhdistyy.

3.2. Erityisominaisuudet (verrattuna saman luokan tislattuihin alkoholijuomiin)

Maantieteellisellä merkinnällä ”Гроздова ракия от Търговище” / ”Grozdova rakya from Targovishte” varustettu viinistä tislattu väkevä alkoholijuoma tuotetaan perinteistä bulgarialaista teknologiaa käyttäen ja sillä on seuraavat fysikaaliset ja kemialliset ominaisuudet:

— juoman vähimmäisalkoholipitoisuus on 40 tilavuusprosenttia;

— haihtuvien aineiden pitoisuus (mukaan lukien korkeammat alkoholit, kokonaishapot, esterit ja aldehydit): 267–365 grammaa hehtolitrassa 100- tilavuusprosenttista alkoholia;

— metanolipitoisuus enintään: 120 grammaa hehtolitrassa 100- tilavuusprosenttista alkoholia.

Tisleen kypsytystynnyrissä käytettävän puun laatu ja viinitisleen laimentamiseen pehmentämisen jälkeen käytettävä kivennäisvesi vaikuttavat myös juoman erityiseen makuun.

4. Maantieteellinen alue

Maantieteellisellä merkinnällä ”Гроздова ракия от Търговище” / ”Grozdova rakya from Targovishte” varustettu viinistä tislattu väkevä alkoholijuoma valmistetaan Tonavan laakson itäosassa sijaitsevalla Targovishten alueella. Viinitarhat sijaitsevat Targovishten maakunnassa kuuden kylän alueella, jotka ovat Kralevo, Dalgach, Ovcharovo, Pevets, Strazha ja Ruets.

5. Tislatun alkoholijuoman valmistusmenetelmä

Maantieteellisellä merkinnällä ”Гроздова ракия от Търговище” / ”Grozdova rakya from Targovishte” varustettu viinistä tislattu väkevä alkoholijuoma valmistetaan seuraavista rypälelajeista:

— valkoinen: Chardonnay, Rkatsiteli, Myscat Ottoneli, Dimyat, Tamyanka, Traminer, Sauvignon Blanc, Aligoté ja italialainen Riesling;

— punainen: Cabernet Sauvignon ja Pamid.

Tuotantoprosessi aloitetaan korjaamalla rypäleet. Ensin rypäleet lajitellaan lajikkeen, yleisen ulkomuodon ja sokeripitoisuuden mukaan, sitten ne puristetaan. Saatu massa maseroidaan pyörivässä säiliössä 4–12 tunnin ajan. Puristemehun kirkastamisen jälkeen kirkas osa siirretään käymisprosessiin. Alkoholikäyminen kestää noin 20 vuorokautta, kun lämpötila on 14–18 °С. Valmis viini siirretään K5-tislauskolonniin, jossa se tislataan kerran tai kaksi kertaa, jolloin saadaan 65-tilavuusprosenttista alkoholia. Tislausjärjestelmä K-5 on bulgarialaista suunnittelua. Saatu viinitisle säilötään erillisissä yksiköissä tammitynnyreissä kypsymistä ja sekoittamista varten.

6. Yhteys maantieteelliseen ympäristöön tai alkuperään

6.1. Yhteyden maantieteelliseen alueeseen tai alkuperään vahvistavat tiedot

Maantieteellinen alue on pääosin mäkistä ja kumpuilevaa. Keskimääräinen korkeus merenpinnasta on 200–520 metriä. Ilmasto on leuto, merellinen mannerilmasto. Syksyt ovat lämpimiä, kuivia ja pitkiä, mikä kerryttää huomattavasti rypäleiden sokeripitoisuutta. Vuoden keskilämpötila alueella on noin 10,7 °C. Keskimääräinen vuotuinen sademäärä on suurin loppukeväästä ja alkukesästä. Alueen maaperä on hiekka- ja hiesupitoista savista metsämaaperää.

6.2. Maantieteelliseen alueeseen liittyvät tislatun alkoholijuoman erityisominaisuudet

Maantieteellisellä merkinnällä ”Гроздова ракия от Търговище” / ”Grozdova rakya from Targovishte” varustettu viinistä tislattu väkevä alkoholijuoma tuotetaan Targovishten maakunnassa, jonka pinnanmuodostus, maaperä ja ilmasto mahdollistavat teknisesti optimaalisen korjuukypsyyden ja korkealaatuisten rypäleiden tuotannon. Juoman erityislaatu perustuu suurelta osin tisleen kypsyttämisessä käytettyihin tammitynnyreihin, jotka on tehty erityisestä ”Quercus Frainetto” -lajin tammesta (Blagun-tammi). Tisleen laimentamiseen käytetään pehmennettyä kivennäisvettä, joka on peräisin Boazan lähteiltä, jotka sijaitsevat 8 kilometriä Targovishten kaupungista lounaaseen. Juoman sekoittumisen tuloksena saadaan laadukas tuote, jonka aistinvaraiset ominaisuudet ovat pysyvät, väri vaaleankeltainen, tuoksu miellyttävän vaniljainen ja maku mieto. Rypäleiden sisältämät aromaattiset aineet, joista juoman aromivivahteet ja maku muodostuvat, säilyvät juomassa perinteisten ja modernien valmistusmenetelmien ansiosta.

7. Euroopan unionin tai kansalliset/alueelliset säännökset

Bulgariassa maantieteellisellä merkinnällä varustettujen tislattujen alkoholijuomien hyväksymismenettelystä säädetään viinejä ja tislattuja alkoholijuomia koskevan lain (ZVSN) VII osassa ”Maantieteellisellä merkinnällä varustettujen alkoholijuomien tuotanto” ja yhdeksännessä luvussa ”Alkoholijuomat”. (ZVSN, julkaistu virallisessa lehdessä N:o 45, 15.6.2012.)

”Гроздова ракия от Търговище” / ”Grozdova rakya from Targovishte” hyväksyttiin maantietellisellä merkinnällä varustetuksi viinistä tislatuksi väkeväksi alkoholijuomaksi talousministeriön antamalla määräyksellä Т-РД-27-13/27.11.2013. Määräys on julkaistu talousministeriön verkkosivustolla osoitteessa http://www.mi.government.bg/bg/library/zapoved-za-utvarjdavane-na-vinena-destilatna-spirtna-napitka-grozdova-rakiya-s-geografsko-ukazanie-t-68-c28-m361-1.html

8. Hakija

Jäsenvaltio, kolmas maa tai oikeushenkilö/luonnollinen henkilö:

Bulgarian tasavalta, talousministeriö/Republic of Bulgaria, Ministry of Economy

— Täydellinen osoite / täydelliset osoitteet (katuosoite, postinumero, paikkakunta, maa): гр. София 1052, ул. ”Славянска” № 8, Република България/8 ”Slavyanska” Street, Sofia 1052, Bulgaria

9. Merkintöjä koskevat erityiset säännöt

Bulgarian tasavallassa valmistettujen ja Bulgarian markkinoille tarkoitettujen maantieteellisellä merkinnällä varustettujen tislattujen alkoholijuomien merkintöjä koskevat säännöt vahvistetaan viinejä ja alkoholijuomia koskevan lain 170 pykälän 1 momentissa ja 172 pykälän 1 momentissa.

(1) EUVL L 39, 13.2.2008, s. 16.